[Foto’s] Wêreldrekord vir ‘kleinste’ getroude paartjiePaulo Gabriel da Silva Barros en Katyucia Lie Hoshino van Brasilië het die rekord verbeter vir die kleinste getroude paartjie in die wêreld. Foto: www.dailymail.co.uk Paulo Gabriel da Silva Barros en Katyucia Lie Hoshino van Brasilië het die rekord verbeter vir die kleinste getroude paartjie in die wêreld. Dié verliefdes, wat in September die knoop in Londen deurgehak het, se saamgestelde lengte is ongeveer 181,41 cm. “Ons hoop dié rekord sal mense aanmoedig om verby mekaar se verskille te kyk en almal gelyke kanse te gee,” het die paartjie in ŉ persverklaring gesê. Paulo (31) en Katyucia (28) het mekaar agt jaar gelede op sosiale media ontmoet en sê hul troudag, wat buite St. Thomas-hospitaal in Londen plaasgevind het, was alles waarop hulle gehoop het. “Van die eerste keer dat ek haar gesien het, was sy pragtig,” het Paulo gesê. Volgens hom wou sy eers niks met hom te doen hê nie, maar hy het wel haar hart verower. Daar is eers ŉ lang tyd aanlyn gekommunikeer en uiteindelik, op 20 Desember 2008, het hulle mekaar die eerste keer ontmoet – ŉ week later het hulle begin uitgaan. Paulo, ŉ stadsamptenaar, en Katyucia, die eienaar van ŉ skoonheidsalon, het vier jaar lank ŉ langafstandverhouding aan die gang gehou waar hulle mekaar net elke paar maande kon sien en toe besluit om nader aan mekaar te woon. “Ons mag dalk kort wees, maar ons het groot harte en baie liefde vir mekaar en vir die mense in ons lewe. Die lewe is nie sonder uitdagings nie, maar ons is gelukkig om dit saam te kan aanpak.” Dié twee skerts ook dat die vierlaagkoek by hul onthaal amper so hoog soos hulle was.